Eskom-bedryfshoof nie skuldig aan korrupsieJan Oberholzer. (Foto: Eskom/Twitter) Jan Oberholzer, Eskom se bedryfshoof, is ná ŉ ondersoek deur ŉ eksterne senior advokaat onskuldig bevind aan bewerings van korrupsie, oneerlikheid, ŉ botsing van belange en magsmisbruik. ŉ Voormalige Eskom-werker het verlede maand die bewerings teen Oberholzer gemaak en Eskom se raad het daarna ŉ ondersoek van stapel gestuur. Die ondersoek het op 2 Maart begin en die verslag met bevindings is op 4 April aan die raad voorgelê. Die advokaat moes bepaal of daar ŉ onverklaarde botsing van belange was rakende Oberholzer en die maatskappy Stefanutti Stocks, of enige ander maatskappy, wat tot ŉ oortreding van Eskom se beleid gelei het; of Oberholzer sedert sy terugkeer na Eskom in 2018 enige fidusiêre pligte versaak of beleid oortree het wat betref enige transaksies met Stefanutti Stocks; en of Oberholzer persoonlik gebaat het by ŉ 2007-kontrak met die onderneming Black and Veatch. Die ondersoeker moes ook vasstel of die fluitjieblaser se oorplasing tussen departemente ingevolge Eskom-beleid gedoen is. Sikonathi Mantshantsha, Eskom-woordvoerder, het gesê die aanvanklike fluitjieblaser, asook verskeie getuies en Eskom-werkers was onder diegene wat tydens die ondersoek ondervra is. “Die senior advokaat het geen gronde vir die bewerings van oneerlikheid, korrupsie, belangebotsing of magsmisbruik teen die bedryfshoof gevind nie,” het Mantshantsha gesê. Die advokaat het ook bevind Oberholzer het sy aandeel in Stefanutti Stocks behoorlik verklaar en “dat dit nie ŉ kwessie is waarvoor ŉ tugverhoor benodig word nie”. Daar is geen ongerymdhede gevind in die transaksie met Black and Veatch nie en die advokaat het bevind die behoorlike proses is gevolg toe die persoon wat die bewerings teen Oberholzer gemaak het, tussen departemente oorgeplaas is. Hoewel daar spanning tussen die twee was, was daar geen viktimisasie nie, het die advokaat bevind. Volgens Mantshantsha is Eskom tevrede dat die kwessie nou behoorlik ondersoek is en is daar geen rede om enige stappe teen Oberholzer te doen nie. “Die raad is verbind tot die hoogste beginsels van etiek en goeie maatskaplike bestuur en sal enige en alle bewerings wat teen ŉ Eskom-werker gemaak word, ongeag hul senioriteit, ondersoek,” het hy gesê.